《禾中留别竹垞先生得五百字》
清代·揆叙

吾兄昔好客，结识俱英贤。就中公最亲，如影依形然。

每因儤直暇，觞咏偕欢妍。门前渌水亭，亭外泊小船。

平池碧藻合，高树红樱悬。仰窥城西山，俯听槛底泉。

有时把彩笔，按谱新词填。或模姜白石，或效张玉田。

有时作八分，鸾凤争翔骞。中郎及丞相，屈强堪比肩。

晨游辔屡并，暮宿床必联。阳乌出复没，顾兔缺再圆。

相将移四序，谓可终百年。百年讵足保，一旦忽弃捐。

伯兮既下世，客散如云烟。公亦厌承明，返棹鸳湖边。

湖宽百余顷，中有蒲与莲。宜晴复宜雨，倒映东南天。

愁来即泛艇，兴到或扣舷。试哦康乐句，空水共澄鲜。

颇谐物外好，永谢区中缘。先生间世才，坟典咸贯穿。

发而为文章，力若横海鳣。上登最高峰，下探不测渊。

宾筵列钟鼎，武库罗戈鋋。自从唐宋后，继震川荆川。

赋诗乃余事，精妙非刻镌。腾轩驾天马，追逐飞空仙。

歌吟穷乃工，著述老愈专。源流考经籍，郑马争后先。

降及有明诗，搜辑一代全。又曾集旧闻，析木穷星躔。

囊中每携此，山川载图编。偶然披卷看，在越如在燕。

刘侗应避席，何况侪辈焉。我生苦失学，丹黄乏磨研。

尘埃困趋走，岁月惊推迁。常思听公语，坐使美疢痊。

前年寓金阊，樽酒虚招延。先生来叩门，剥啄惊昼眠。

旧声尚能识，但益毛发宣。话予幼时事，历历皆眼前。

挥毫书短箑，缀以诗四篇。荧煌灿珠贝，馥郁堆兰荃。

离居几何时，遽若脱矢弦。今年思久聚，别袂翻难牵。

秀州树丛丛，河水鸣溅溅。此时与君别，怅怏心如煎。

乖违知不免，会合期恐愆。江干倘相忆，毋吝鱼书传。

作者简介：揆叙（1675—1717）纳喇氏，字凯功，号惟实居士，谥文端，姓纳喇氏，清满州正黄旗人，大学士纳兰明珠的第二个儿子。康熙间由二等侍卫授侍读，累官至左都御史，着有《隙光亭杂识》、《益戒堂诗集》、《鸡肋集》。